陳立僑

陳立僑醫生，馬來西亞沙勞越詩巫出世，係香港1960年代至1980年代社會運動界重要人物。佢有份創立同領導社運組織，好似基督教工業委員會、長春社、楊震社會服務中心，重有香港民主民生協進會等等。

家庭背景 
陳立僑祖籍福建古田，阿爺陳玉潤喺1900年為咗逃避旱災飢荒，就跟衞理會牧師黃乃裳離開中國大陸，移居北婆羅洲。後來佢兩個仔陳天隨、陳天根都嚟到北婆羅洲定居，陳天根後尾娶吳玉愛生兒育女。陳文僑嘅兄弟姐妹就係陳家喺婆羅洲土生土長嘅第一代。陳立僑出世日子不詳，只知道喺猴年年尾，即1920年。後來佢喺新加坡讀中學時，就自定第一次世界大戰歐戰休戰日，11月11號做佢自己嘅生日，佢喺自傳中話係因為當日街上多慶祝活動  。

早年生活 
陳立僑本身係婆羅洲沙勞越出世嘅華僑、自幼俾父母交由衛理公會撫養成人，後來得到教會獎學金送去美國留學，學成成為醫生，俾教會派返沙勞越行醫，然後喺1961年底，應岳父要求，嚟咗香港，並喺呢度過咗三十年。

社運生涯

醫療衛生 
廿世紀六十年代佢初到香港，受到當時大量內地移民來港嘅貧困情況所感動，立志走入貧窮人群，開設平民化診所同為窮人四出奔走。佢重創立咗而家已經非常普及嘅社區保健，又首先提倡實行美沙酮戒毒治療服務，並且推廣針炙治療同鼓吹中西醫結合。

民主公義 
佢喺1971年3月3號曾經參選過市政局選舉，以「通過調查研究和行動尋求真理」做競選主題，但係輸咗，做唔成議員。嗰屆當選者有葉錫恩、黃夢花、楊勵賢、公民協會嘅冼祖昭同張有興。落選者包括馬超常、黃博度、公民協會嘅李啟勳同鄒偉雄 。

同時，佢亦曾經領導草創期嘅基督教工業委員會、靈實醫院、循道衛理楊震社會服務處。喺六十年代，佢係基工會主任馮偉文嘅家庭醫生，受馮所託，係六七暴動後擔任基工會主席填補領導真空，同馮偉文、劉千石等，喺爭取勞工權益之餘，亦發起反對增加電話費等反加價運動，並且喺七十年代末聲援油蔴地艇戶同金禧學潮 。陳做基工會主席期間，以信任職員，支持職員自由發揮嘅模式領導，令基工會茁壯成長成為而家香港一個重要嘅勞工團體。1979年，當時做緊記者嘅劉慧卿訪問過佢。

八十年代初，中英就香港前途問題訂立《中英聯合聲明》。1984年，佢同杜學魁、馮檢基、馮可立、李植悅組成民間代表訪問團，向英國國會遊說，要求俾香港人就中英聯合聲明進行全民公決，與當時保守黨後排議員，前首相希思會面 。1986年，香港民主民生協進會成立，佢被推舉做首任主席，後來成為香港立法會議員嘅馮檢基同李永達當時分別做佢副手，出任副主席。

環保運動 
佢曾經喺1973年做過香港第一個環保團體長春社嘅主席。佢當年因串連九龍塘一群外藉居民同長春社一齊反對啟德夜航，識到長春社領導人之一嘅 John H. Pain；之後佢被邀請做主席，領導反對蜆殼公司喺南丫島起煉油廠同油庫，兼且推動以大學生為目標嘅環保教育工作，喺呢個方針下，培養出唔少第一代土生土長嘅環保領袖。另外，當年重做緊《虎報》記者嘅司徒蓮喺某次公開論壇嘅場合採訪陳立僑時，識到佢嘅好朋友列顯倫。最終同列顯倫結為夫婦，而司徒蓮後來亦創辦咗另一個環保組織—香港地球之友 。

陳立僑嘅環保主張，可見於佢係長春社刊物《協調》上寫嘅文章：

退休生活 
退休後嘅陳醫生簡居於美國加州三藩市。退休後，佢嘅生活仍然保持過往嘅平實同簡樸。除咗因記憶力稍退而要請管家協助家居生活之外，佢所住嘅係平常嘅住宅、着嘅係超級市場買返嚟嘅衫、食嘅係又平又簡單嘅素菜、代步嘅係最普通嘅日本小房車、最佳嘅消閒係揸車到附近墳場思念亡妻同去超級市埸逛街做運動。

佢喺2008年6月24號響美國三藩市病逝，享年87歲。

家庭 
爸爸：陳天根
媽媽：吳玉愛
兄弟姐妹：大家姐陳立芬、二哥陳立才、細佬陳立遠
老婆：陳蕙蘭
仔女：陳錫慧、陳錫靈、陳錫恩、孻仔陳錫麟
女婿：Michael Woodman, Dr. Soroosh Firoozan
媳婦：森英子
孫：Anthony, Allison, Oliver

自傳 
馮斌嶽著，《走出陰影—陳立僑的生平和時代》，循道衞理楊震社會服務處出版

基金 
Dr & Mrs L.K. Ding Charitable Foundation in memory of Mr & Mrs James M. Hoover, 基金通訊地址：香港郵政信箱2247號

陳立僑照片見第2頁
返璞歸真：與命運同行 ﹣陳立僑醫生訪問記
陳冠中 〈香港改良主義者〉

民協主席
陳氏
類:祖籍福建